b'\n_START_ARTICLE_\nChristian Hasselblatt\n_START_PARAGRAPH_\nChristian Hasselblatt (5. detsember 1653 Noarootsi \xe2\x80\x93 7. september 1718 Noarootsi) oli Eesti vaimulik._NEWLINE_\xc3\x95ppis Tallinna g\xc3\xbcmnaasiumis alates 18. oktoobrist 1667, immatrikuleeriti 27. augustil 1674 Turu \xc3\x9clikooli, oli kohal veel aastal 1676, mil isa ta endale abiks kutsus. Ordineeriti \xc3\xb5petajaks 11. detsembril 1678._NEWLINE_Oli Noarootsi P\xc3\xbcha Katariina koguduse adjunkt\xc3\xb5petaja 1678\xe2\x80\x931682, sama koguduse \xc3\xb5petaja oli 1682\xe2\x80\x931718. Sai Saarte-L\xc3\xa4\xc3\xa4ne praostkonna praostiks 10. veebruaril 1709, oli praost 1709\xe2\x80\x931718, senior ministerii (Eestimaa pastorkonna vanem) oli 1710\xe2\x80\x931718. Osales Tallinnas Eestimaa piiskopi valimisel 28. m\xc3\xa4rtsil 1710 ja h\xc3\xa4\xc3\xa4letas Jacob Langi poolt. J\xc3\xa4tkas Noarootsis isa ja onu alustatud koolitegevust. Aastast 1683 kuulus talle Dirsl\xc3\xa4ti k\xc3\xbcla.\n_START_SECTION_\nIsiklikku\n_START_PARAGRAPH_\nTema isa Isaac Svenonis Hasselblatt oli Noarootsi P\xc3\xbcha Katariina koguduse \xc3\xb5petaja. Tema emapoolne vanaisa oli piiskop Joachim Jhering. Poeg Isaac Hasselblatt oli Tallinna Toomkoguduse rootsi \xc3\xb5petaja, poeg Carl Friedrich Hasselblatt oli \xc3\xb5petaja Noarootsi ja Reigi koguduses, poeg Gustav Ernst Hasselblatt oli \xc3\xb5petaja J\xc3\xb5el\xc3\xa4htme P\xc3\xbcha Neitsi Maarja koguduses.'